Science and Technology er ét af fire fakulteter under Aarhus Universitet. Niels Christian Nielsen er dekan for fakultetet. Science and Technology udbyder 16 bacheloruddannelser, 8 diplomingeniøruddannelser (professionsbachelor) samt 28 kandidatuddannelser, heraf 9 civilingeniøruddannelser. Endelig udbydes et mindre antal efter- og videreuddannelsesforløb. Undervisningen er organiseret i tre skoler: Aarhus School of Science (ASOS) for de naturvidenskabelige uddannelser, Aarhus University School of Engineering (ASE) for de ingeniørvidenskabelige uddannelser og Aarhus Graduate School of Science and Technology (GSST) for ph.d.-uddannelserne. Fakultetet består af 12 institutter, tre skoler, et stort interdisciplinært center (iNano ), et antal større og mindre centre samt to nationale centre (Nationalt Center for Fødevarer og Jordbrug og DCE Nationalt Center for Miljø og Energi ). Science and Technology (Naturvidenskab og Teknologi) blev pr. 1. januar 2011 etableret ved sammenlægning af Det Naturvidenskabelige Fakultet, Det Jordbrugsvidenskabelige Fakultet (DJF) og Danmarks Miljøundersøgelser (DMU). Per 1. januar 2012 fusionerede fakultetet endvidere med Ingeniørhøjskolen i Århus. Ingeniørhøjskolen er etableret som en skole under fakultetet, der varetager undervisning og uddannelse inden for diplomingeniør- og civilingeniørområdet. Under fakultetet ligger også fire af Aarhus Universitets museer. Det årlige besøgstal for disse ligger på omkring 80.000 personer.